               COMISIA EUROPEANĂ
            Bruxelles, 12.4.2021
            COM(2021) 180 final
            2021/0096(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal specifice Comunității transporturilor

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care trebuie adoptată în numele Uniunii Europene în cadrul Comitetului director regional înființat prin Tratatul de instituire a Comunității transporturilor (denumit în continuare „TCT”) în legătură cu adoptarea avută în vedere de către Comitetul director regional a unor decizii privind o serie de aspecte administrative: 1) rambursarea cheltuielilor suportate de persoane din afara Secretariatului permanent al Comunității transporturilor, care sunt invitate să participe la reuniunile Comunității transporturilor, 2) rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor și 3) contribuția Comunității transporturilor la asigurarea de sănătate, șomaj, pensie și invaliditate pentru personalul Secretariatului permanent al Comunității transporturilor.

               2.Contextul propunerii

               2.1.Tratatul de instituire a Comunității transporturilor

               Uniunea Europeană este parte la TCT, care a fost aplicat cu titlu provizoriu din 2017 și a intrat în vigoare la 1 mai 2019
                  1
               .

               2.2.Comitetul director regional

               Comitetul director regional a fost instituit prin articolul 24 din TCT. El este responsabil cu administrarea TCT și cu asigurarea punerii în aplicare corespunzătoare a acestuia. În acest scop, Comitetul formulează recomandări și ia decizii în cazurile prevăzute de TCT. În particular, Comitetul director regional:

               (a) pregătește lucrările Consiliului ministerial,

               (b) hotărăște înființarea de comisii tehnice,

               (c) formulează recomandări și ia decizii în conformitate cu TCT,

               (d) în ceea ce privește actele legislative ale UE adoptate recent, ia măsurile corespunzătoare, în special prin revizuirea anexei I la TCT,

               (e) numește directorul Secretariatului permanent după consultarea Consiliului ministerial,

               (f) poate numi unul sau mai mulți directori adjuncți ai Secretariatului permanent,

               (g) stabilește normele Secretariatului permanent,

               (h) poate revizui, printr-o decizie, nivelul contribuțiilor la buget,

               (i) adoptă bugetul anual al Comunității transporturilor,

               (j) adoptă o decizie precizând procedura pentru executarea bugetului, pentru prezentarea și auditarea conturilor, precum și pentru inspectare,

               (k) ia decizii cu privire la litigiile inițiate de către părțile contractante,

               (l) adoptă principiile generale în domeniul accesului la documente, în legătură cu documentele deținute de organele instituite prin sau în temeiul TCT,

               (m) adoptă rapoarte anuale în atenția Consiliului ministerial privind implementarea rețelei globale,

               (n) în ceea ce privește anumite acte ale Uniunii, stabilește termene și modalități de transpunere de către părțile din Europa de Sud-Est.

               2.3.Actele avute în vedere de Comitetul director regional

               Comitetul director regional trebuie să adopte decizii privind 1) rambursarea cheltuielilor suportate de persoane din afara Secretariatului permanent al Comunității transporturilor, care sunt invitate să participe la reuniunile Comunității transporturilor, 2) rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor și 3) contribuția Comunității transporturilor la asigurarea de sănătate, șomaj, pensie și invaliditate pentru personalul Secretariatului permanent al Comunității transporturilor.

               Deciziile avute în vedere vor deveni obligatorii din punct de vedere juridic pentru părți în conformitate cu articolul 25 alineatul (1) din TCT.

               3.Poziția care trebuie adoptată în numele Uniunii

               Adoptarea acestor decizii de către Comitetul director regional este necesară pentru punerea în aplicare a TCT și pentru administrarea corespunzătoare a Secretariatului permanent. Întrucât Uniunea este parte la TCT, este necesar să se stabilească o poziție a Uniunii.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în speță

               Comitetul director regional este un organism înființat printr-un acord, și anume TCT.

               Actele pe care Comitetul director regional este invitat să le adopte sunt acte cu efecte juridice. În conformitate cu articolul 30 din TCT, Comitetul director regional este împuternicit să stabilească normele Secretariatului permanent, în special pentru condițiile de muncă ale personalului Secretariatului. În temeiul articolului 35 din TCT, Comitetul director regional este împuternicit să adopte decizii precizând procedura pentru execuția bugetului. Prin natura lor și ca o chestiune de drept internațional care reglementează Comitetul director regional, aceste norme conțin elemente care afectează poziția juridică a părților la TCT și, prin urmare, și pe aceea a Uniunii. În consecință, respectivul regulament de procedură trebuie considerat ca având efecte juridice.

               Actele avute în vedere nu completează și nu modifică cadrul instituțional al TCT.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv pe cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea la cazul în speță

               Actele avute în vedere sunt necesare pentru buna funcționare a TCT. La rândul său, TCT urmărește obiective și include elemente din domeniul transportului rutier, feroviar și pe căi navigabile interioare, moduri de transport care intră sub incidența articolului 91 din TFUE, precum și din domeniul transportului maritim, mod de transport care face obiectul articolului 100 alineatul (2) din TFUE. Datorită caracterului lor orizontal, actele avute în vedere se referă la toate aceste elemente.

               Prin urmare, temeiul juridic material al propunerii de decizie cuprinde următoarele dispoziții: articolul 91 și articolul 100 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 91 și articolul 100 alineatul (2) din TFUE, coroborate cu articolul 218 alineatul (9) din TFUE.

               5.Publicarea actului avut în vedere

               În conformitate cu articolul 25 alineatul (2) din TCT, deciziile Comitetului director regional se publică în Jurnalul Oficial al Uniunii Europene.

               2021/0096 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal specifice Comunității transporturilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Tratatul de instituire a Comunității transporturilor (în continuare denumit „TCT”) a fost încheiat de Uniune prin Decizia 2019/392 a Consiliului
                  3
                și a intrat în vigoare la 1 mai 2019.

               (2)În conformitate cu articolul 24 din TCT, Comitetul director regional a fost instituit pentru administrarea și punerea în aplicare corespunzătoare a TCT. În temeiul articolelor 30 și 35 din TCT, Comitetul director regional poate adopta norme privind condițiile de muncă ale personalului Secretariatului permanent al Comunității transporturilor și privind execuția bugetului.

               (3)În cadrul reuniunii sale din mai 2021, Comitetul director regional urmează să adopte decizii privind rambursarea cheltuielilor suportate de persoane din afara Secretariatului permanent al Comunității transporturilor, care sunt invitate să participe la reuniunile Comunității transporturilor; rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor și contribuția Comunității transporturilor la asigurarea de sănătate, șomaj, pensie și invaliditate pentru personalul Secretariatului permanent al Comunității transporturilor. În cazul în care aceste chestiuni nu vor fi abordate în cursul reuniunii respective, adoptarea acestor decizii va fi programată pentru următoarea reuniune.

               (4)Este oportun să se stabilească poziția care trebuie adoptată în numele Uniunii în cadrul Comitetului director regional, deoarece aceste decizii sunt necesare pentru buna funcționare a Secretariatului permanent al Comunității transporturilor și vor fi obligatorii pentru Uniune,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul Comitetului director regional instituit prin Tratatul de instituire a Comunității transporturilor în ceea ce privește adoptarea de norme privind rambursarea cheltuielilor suportate de persoane din afara Secretariatului permanent al Comunității transporturilor, care sunt invitate să participe la reuniunile Comunității transporturilor; rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor și contribuția Comunității transporturilor la asigurările de sănătate, șomaj, pensie și invaliditate pentru personalul Secretariatului permanent al Comunității transporturilor se bazează pe proiectele de decizii corespunzătoare ale Comitetului director regional, anexate la prezenta decizie.

               Reprezentanții Uniunii în cadrul Comitetului director regional pot conveni asupra modificărilor minore aduse respectivelor proiecte de decizii fără a mai fi necesară o altă decizie a Consiliului.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor (JO L 71, 13.3.2019, p. 1).

                     (2)

                        Hotărârea Curții de Justiție din 7 octombrie 2014 în cauza Germania/Consiliu, C-399/12, ECLI:EU:C:2014:2258, punctele 61-64.

                     (3)

                        Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor (JO L 71, 13.3.2019, p. 1).

    ---documentbreak---

               COMISIA EUROPEANĂ
            Bruxelles, 12.4.2021
            COM(2021) 180 final
            ANEXĂ
            la
            Propunerea de Decizie a Consiliului
            privind poziția care trebuie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal specifice Comunității transporturilor

               PROIECT

               DECIZIA nr. 2021/
                  A COMITETULUI DIRECTOR REGIONAL AL COMUNITĂȚII TRANSPORTURILOR

               din ...

               privind adoptarea normelor cu privire la rambursarea cheltuielilor suportate de persoanele din afara Secretariatului permanent al Comunității transporturilor invitate să participe la reuniunile Comunității transporturilor

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolul 35,

               DECIDE:

               Articol unic

               În anexă, se stabilesc normele privind rambursarea cheltuielilor suportate de persoanele din afara Secretariatului permanent al Comunității transporturilor invitate să participe la reuniunile Comunității transporturilor în calitate de experți.

                  Pentru Comitetul director regional

                  Președintele

               ANEXĂ
                  Normele privind rambursarea cheltuielilor suportate de persoanele din afara Secretariatului permanent al Comunității transporturilor invitate să participe la reuniunile Comunității transporturilor

               1.Domeniu de aplicare

               1.1.Normele se aplică participanților care sunt invitați la următoarele reuniuni ale Comunității transporturilor:

               (a)Consiliul ministerial, Comitetul director regional, comitetele tehnice, forumul social;

               (b)Comitetul bugetar;

               (c)grupurile operative, grupurile de coordonare și alte organisme de lucru instituite prin deciziile sau concluziile Consiliului ministerial, ale Comitetului director regional;

               (d)conferințe, reuniuni, ateliere și alte forumuri organizate de Secretariatul permanent al Comunității transporturilor cu privire la programul de lucru al Comunității transporturilor;

               (e)reuniuni de natură diferită, organizate în cadrul punerii în aplicare a Tratatului de instituire a Comunității transporturilor (dezbateri la nivel înalt, ateliere etc.);

               (f)procedurile de selecție pentru posturile publicate de Comunitatea transporturilor (membrii juriului de selecție) sau

               (g)procedurile de selecție pentru posturile publicate de Comunitatea transporturilor (candidații).

               1.2.În principiu, un singur reprezentant pentru fiecare parte beneficiară (minister, autoritate de reglementare, agenție, entitate etc.) este eligibil pentru rambursare. Directorul Secretariatului permanent al Comunității transporturilor (în continuare denumit „Secretariatul permanent”) poate face derogări de la această regulă, pe baza unei decizii justificate, în cazul reuniunilor comune ale mai multor comitete sau grupuri de lucru.

               1.3.Se rambursează numai costurile de călătorie și de cazare. Nu se plătesc diurne în plus față de aceste costuri.

               2.Costuri de călătorie

               2.1.Toți participanții invitați au dreptul la rambursarea cheltuielilor lor de călătorie de la locul specificat în invitație (adresa profesională sau adresa privată) la locul de desfășurare a reuniunii, cu ajutorul celor mai adecvate mijloace de transport ținând cont de distanța în cauză. În general, aceasta este o călătorie cu trenul la clasa a doua pentru călătorii mai mici de 400 km (dus, în funcție de distanța oficială pe calea ferată) și o călătorie cu avionul la clasa economică pe distanțe de 400 km sau mai mari.

               2.2.Directorul Secretariatului permanent încearcă să se asigure că reuniunile sunt organizate astfel încât să permită participanților să beneficieze de cele mai economice tarife de călătorie.

               2.3.Cheltuielile de călătorie se rambursează numai după prezentarea documentelor justificative originale.

               2.4.În cazul în care nu este disponibil transportul aerian sau feroviar ori acesta nu este eficient din punctul de vedere al costurilor, se autorizează deplasarea cu autobuzul sau cu autovehiculul.

               2.5.Costurile de călătorie cu autoturismul personal se rambursează la valoarea de 0,22 EUR/km.

               2.6.Călătoriile cu taxiul se rambursează numai în cazul în care nu există transport local.

               2.7.Costurile de călătorie se rambursează până la 700 EUR.

               3.Cazare

               3.1.Participanții invitați care trebuie să petreacă una sau mai multe nopți la locul de desfășurare a reuniunii, deoarece orele de desfășurare a reuniunii nu se potrivesc cu orarele zborurilor sau trenurilor, au dreptul la rambursarea costurilor de cazare, până la 120 EUR pe noapte. Numărul de nopți nu trebuie să depășească numărul zilelor de reuniune + 1.

               3.2.O noapte suplimentară poate fi rambursată în mod excepțional, sub rezerva aprobării prealabile de către directorul Secretariatului permanent, dacă prelungirea șederii i-ar permite participantului invitat să obțină o reducere a costului de transport mai mare decât costul nopții suplimentare de cazare.

               3.3.Se rambursează numai costurile de cazare. Nu se rambursează nicio altă cheltuială legată de șederea la hotel (internet, telefon, fotocopiere, minibar, mic dejun neinclus etc.).

               4.Achiziționarea de bilete și de cazare

               4.1.În principiu, participanții invitați, astfel cum sunt definiți la punctul 1.1 literele (a)-(e), își rezervă propriile bilete și cazarea. Rezervările se fac cât mai curând posibil, astfel încât să se poată obține tariful cel mai economic. Efectuarea de către Secretariatul permanent al Comunității transporturilor a unei plăți în avans a cheltuielilor, inclusiv pentru rezervarea mijloacelor de deplasare și/sau a cazării, este limitată la cazuri excepționale și face obiectul dispozițiilor articolului 6.

               4.2.Pentru participanți, astfel cum sunt definiți la punctul 1.1 literele (f) și (g), serviciile de călătorie și cazarea sunt organizate de către Secretariatul permanent.

               5.Modalități de rambursare

               5.1.Cererea de rambursare a costurilor de călătorie se depune în format electronic la Secretariatul permanent, în termen de cel mult 15 zile calendaristice de la data reuniunii în cauză.

               5.2.Se utilizează formularul din apendicele 1. Cererea este însoțită de documente justificative ale costurilor suportate, și anume bilete (inclusiv bilete de transport public) și facturi sau, în cazul rezervărilor online, exemplarul tipărit al rezervării electronice și al cărților electronice de îmbarcare pentru călătoria dus. Documentele prezentate trebuie să facă dovada clasei cu care s-a călătorit, a orarului călătoriei și a sumei plătite. Nu se efectuează nicio rambursare în cazul în care nu se prezintă un set complet de facturi.

               5.3.Corespondența conexă privind rambursarea se trimite în scris la adresa: finance@transport-community.org

               5.4.Rambursările se efectuează numai prin transfer bancar.

               5.5.Rambursarea se efectuează în euro în contul bancar declarat al instituției sau organizației care desemnează participantul la reuniune. Se aplică cursul de schimb de la data reuniunii.

               5.6.Rambursarea se poate efectua într-un cont bancar privat al participantului invitat numai la cererea scrisă a instituției sau a organizației care desemnează participantul.

               5.7.Datele contului bancar care trebuie prezentate trebuie să conțină următoarele: numele beneficiarului (titularul contului), adresa titularului contului, numele băncii, numărul de cont bancar (IBAN), codul Swift (BIC).

               6.Plăți în avans pentru cheltuielile de călătorie și de cazare

               6.1.Directorul Secretariatului permanent poate decide, pe baza unei cereri adresate în scris de instituția sau organizația care i-a desemnat, dacă trebuie efectuată participanților o plată în avans pentru costurile de călătorie și de cazare, astfel cum sunt definite la punctul 1.1. literele (a)-(e).

               6.2.Cererea de plată în avans se transmite în scris Secretariatului permanent, la adresa de e-mail dedicată: finance@transport-community.org, cu cel puțin 21 de zile calendaristice înainte de data reuniunii. Se utilizează formularul din apendicele 2. Depunerea cu întârziere a unei astfel de cereri poate servi drept justificare pentru respingerea cererii.

               6.3.În urma aprobării unei cereri și în conformitate cu proiectul de ordine de zi a reuniunii, Secretariatul permanent rezervă mijloacele de deplasare și cazarea pentru participantul în cauză. Secretariatul permanent trimite prin e-mail participantului invitat confirmările de rezervare a biletului și a cazării.

               6.4.Atunci când solicită plata în avans a cheltuielilor de călătorie, participantul se angajează să participe la reuniunea în cauză.

               6.5.În cazul în care participantul invitat nu este în măsură să participe la reuniune – din motive care nu sunt direct imputabile Comunității transporturilor –, instituția sau organizația care l-a desemnat despăgubește Secretariatul permanent pentru costurile suportate în legătură cu organizarea călătoriei (de exemplu, costurile biletelor rezervate, inclusiv taxele de anulare etc.).

               7.Dispoziții administrative și finale

               7.1.Directorul Secretariatului permanent este responsabil cu punerea în aplicare corespunzătoare a prezentelor norme.

               7.2.Secretariatul permanent păstrează evidențele, documentele și dovezile legate de rambursare, inclusiv documentele legate de tratamentul excepțional, pe o perioadă de cinci ani.

               7.3.Prezentele norme sunt făcute publice pe site-ul web al Comunității transporturilor în momentul adoptării lor.

               APENDICELE 1 – CERERE DE RAMBURSARE A CHELTUIELILOR DE CĂLĂTORIE

                        1. DETALII DESPRE REUNIUNI

                        Descrierea reuniunii:

                        Locul:

                        Data:
                              Număr de zile:

                        2. PARTICIPANTUL

                        NUME:
                              PRENUME:

                        INSTITUȚIE/ORGANIZAȚIE:
                              TITLUL:

                        ȚARA:

                        E-MAIL:
                              TEL.:

                        3. DATE BANCARE – menționați codurile IBAN și SWIFTIBIC complete

                        NUMELE ȘI ADRESA TITULARULUI CONTULUI (INSTITUȚIA): (indicați numele proprietarului/beneficiarului contului bancar în această rubrică)

                        NUMELE BĂNCII

                        Numărul de cont

                        Codul SWIFT (BIC)

                        IBAN

                        4. CAZARE

                        De la:

                        La:

                        DATELE ȘEDERII

                        Numărul total de nopți de cazare la hotel (tarif maxim de 120 €/noapte)

                        Anexați o copie a facturii/chitanței de la hotel

                        5. CHELTUIELI DE CĂLĂTORIE

                                 Avion, tren, autobuz pe distanțe lungi, transport local etc.

                                 DE LA

                                 LA

                                 CLASA

                                 SUMA

                                 MONEDA

                                 În EUR

                                 Rută

                        A se continua pe o foaie separată, dacă este necesar. Anexați o copie a chitanțelor/facturilor disponibile, inclusiv a cărților de îmbarcare pentru zboruri sau a biletelor de tren/autobuz

                                 AUTOMOBIL

                                 De la:

                                 La:

                                 La: (Întoarcere)

                                 Se anexează dovada distanței (copie a rutei de pe Google Maps sau

                                 ViaMichelin.com sau Rome2Rio.com, de transmis în format PDF sau JPG)

                                 Km dus-întors:

                                 Total EUR:

                                 TAXI (dacă nu a fost disponibil transportul public local) – sunt necesare chitanțe; justificare suplimentară necesară

                                 Suma

                                 Moneda

                                 În EUR

                        SUMA TOTALĂ SOLICITATĂ în EURO:

                        Alte observații:

                        Certific faptul că prezentul decont reprezintă situația exactă a cheltuielilor de călătorie suportate de mine. Nu am fost și nu voi fi rambursat pentru aceste cheltuieli din nicio altă sursă și nici nu am inclus vreo cheltuială plătită sau care urmează să fie plătită direct din altă sursă.

                        Data: SEMNĂTURA PARTICIPANTULUI:

               APENDICELE 2 – CEREREA DE PLATĂ ÎN AVANS A CHELTUIELILOR DE CĂLĂTORIE

                        1.Datele călătorului – completați TOATE rubricile marcate cu {*}

                        Nume*:

                        Prenume*:

                        Denumirea organizației/instituției*:

                        Funcție:

                        Numărul pașaportului* (necesar în scopul rezervării):

                        Telefon de contact:

                        E-mail:

                        Titlul și locul reuniunii

                        Datele reuniunii:

                        De la:

                        La:

                        Itinerarul:

                        Plecarea de la:

                        Sosirea la:

                        2.Cerere de rezervare – bifați căsuța corespunzătoare

                        CĂLĂTORIE  CAZARE

                        NOTE IMPORTANTE PENTRU PARTICIPANȚI:

                        •Prezentul formular servește drept bază pentru serviciile de călătorie organizate de Secretariatul permanent al Comunității transporturilor în numele călătorului. Acesta este aprobat în prealabil de superiorul ierarhic direct al călătorului și este transmis într-o formă scanată la adresa de e-mail a Secretariatului permanent: finance@transport-community.org

                        •Călătorul este singurul responsabil pentru corectitudinea datelor transmise și poartă întreaga responsabilitate pentru datele incomplete sau eronate care ar putea duce la anulare, imposibilitatea de a se deplasa, modificarea datelor rezervării și/sau taxe conexe suplimentare.

                        •Nu se rambursează niciun cost suplimentar (utilizarea minibarului de la hotel, taxele de parcare, nopțile suplimentare etc.).

                        •Călătorul are obligația de a păstra toate cărțile de îmbarcare/biletele de călătorie ca dovadă a deplasării și, la întoarcere, i se cere să trimită copiile scanate la e-mailul menționat mai sus.

                        •Secretariatul permanent organizează serviciile de călătorie potrivit ofertelor de călătorie și de cazare disponibile pe piață care corespund limitelor și tarifelor prevăzute în normele de rambursare.

                        •Subsemnatul/subsemnata confirmă că a luat cunoștință de clauza de rambursare prevăzută în normele aplicabile de rambursare ale Comunității transporturilor, la punctul 6.5. În cazul în care participantul invitat nu este în măsură să participe la reuniune – din motive care nu sunt direct imputabile Comunității transporturilor –, instituția sau organizația care l-a desemnat despăgubește Secretariatul permanent pentru costurile suportate în legătură cu organizarea călătoriei (de exemplu, costurile biletelor rezervate, inclusiv taxele de anulare etc.).

                        Semnătura solicitantului: _____________

                        Data: _______

                        Aprobarea din partea șefului instituției/organizației care desemnează: ___________ Data: ______

                        3.PENTRU UZ INTERN ÎN SECRETARIATUL PERMANENT AL COMUNITĂȚII TRANSPORTURILOR

                        Costuri estimate (în EUR)

                        Disponibilitatea bugetului

                        Bilet de zbor/bilet de tren/autoturism

                        DA  NU

                        Director financiar și contabil:

                        Cazare

                        Estimarea costurilor TOTALE:

                         APROBAREA DIRECTORULUI:

                         Aprobat  Neaprobat

                        Angajamentul bugetar nr.:

               PROIECT

               DECIZIA nr. 2021/
                  A COMITETULUI DIRECTOR REGIONAL AL COMUNITĂȚII TRANSPORTURILOR

               din ...

               privind adoptarea normelor cu privire la rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolele 30 și 35,

               DECIDE:

               Articol unic

               În anexă, se stabilesc normele cu privire la rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor.

                  Pentru Comitetul director regional

                  Președintele

               Anexă

               Norme cu privire la rambursarea costurilor de călătorie și de mutare, la începerea activității și încetarea raporturilor de muncă, suportate de personalul Secretariatului permanent al Comunității transporturilor

               1.Domeniu de aplicare

               1.1.Normele se aplică pentru:

               (a)rambursarea costurilor de călătorie, la începerea activității și încetarea raporturilor de muncă, suportate de personalul Secretariatului permanent al Comunității transporturilor, care intră sub incidența Statutului funcționarilor Comunității transporturilor (denumit în continuare „personalul”), precum și de soții/soțiile acestora și de copii aflați în întreținere cu vârste cuprinse între 2 și 18 ani, care locuiesc efectiv în casele acestora;

               (b)rambursarea costurilor de mutare și depozitare, la începerea activității și încetarea raporturilor de muncă, suportate de personal;

               (c)plata unei indemnizații de instalare pentru personal la începerea activității.

               2.Cheltuielile de călătorie

               2.1.Cheltuielile de călătorie se rambursează după cum urmează:

               (a)la începerea activității: de la locul de recrutare până la locul de muncă;

               (b)încetarea raporturilor de muncă, de la locul de muncă la locul inițial, cu condiția ca aceasta să implice o schimbare a reședinței principale și să aibă loc în termen de trei ani de la data încetării raporturilor de muncă.

               2.2.În general, mijlocul de transport constă în călătorii cu trenul la clasa a doua pentru distanțe mai mici de 400 km (dus, în funcție de distanța oficială pe calea ferată) și în călătorii cu avionul la clasa economică pe distanțe de 400 km sau mai mari.

               2.3.Costurile excedentului de bagaj pot fi rambursate până la 10 kg pentru fiecare călător eligibil.

               2.4.Cheltuielile de călătorie se rambursează numai după prezentarea documentelor justificative originale.

               2.5.În cazul în care nu este disponibil transportul aerian sau feroviar ori acesta nu este eficient din punctul de vedere al costurilor, se autorizează deplasarea cu autobuzul sau cu autovehiculul.

               2.6.Costurile de călătorie cu autoturismul personal se rambursează la valoarea de 0,22 EUR/km.

               2.7.Călătoriile cu taxiul nu sunt rambursate.

               3.Cheltuielile de mutare

               3.1.Cheltuielile suportate pentru mutarea mobilierului și a efectelor personale, inclusiv costul asigurării împotriva riscurilor obișnuite (în special spargeri, furt, incendiu etc.), se rambursează sub rezerva autorizării prealabile de către directorul Secretariatului permanent al Comunității transporturilor:

               (a)la începerea activității, în termen de maximum un an de la încheierea perioadei de probă: pentru mutarea de la locul reședinței obișnuite la locul de muncă. Costurile unei mutări efectuate înainte de începerea activității unui membru al personalului nu se rambursează;

               (b)la încetarea raporturilor de muncă, pentru mutarea de la locul de muncă la locul inițial sau la un loc care se află la aceeași distanță sau la o distanță mai mică.

               3.2.Costurile care trebuie rambursate sunt o indemnizație forfetară de mutare sau cheltuielile suportate efectiv.

               3.3.Cheltuielile suportate efectiv, inclusiv costurile de depozitare pentru maximum 60 de zile și asigurarea împotriva riscurilor obișnuite, se rambursează în următoarele limite:

               (a)8 000 kg sau 40 m3 pentru membrii eligibili ai personalului însoțiți la locul de muncă sau cărora li se alătură cel puțin un membru al familiei sale care călătorește pe cheltuiala Secretariatului permanent al Comunității transporturilor;

               (b)4 000 kg sau 30 m3 pentru membrii eligibili ai personalului care nu sunt însoțiți de niciun membru al familiei care călătorește pe cheltuiala Secretariatului permanent al Comunității transporturilor;

               (c)plafonul pentru rambursarea costurilor de mutare suportate efectiv este de 6 000 EUR.

               3.4.Transportul se efectuează pe cale terestră sau maritimă sau prin mijlocul cel mai economic, astfel cum este stabilit de directorul Secretariatului permanent al Comunității transporturilor, luând în considerare costurile legate de ambalare, împachetare în lăzi, transport, dezambalare, despachetare din lăzi și taxe vamale, dacă este cazul.

               3.5.Personalul are obligația de a prezenta spre aprobare Secretariatului permanent al Comunității transporturilor oferte de la cel puțin trei societăți de mutare.

               3.6.Indemnizația forfetară de mutare este de 30 % din salariul de bază al membrului personalului, cu un plafon maxim de 1 500 EUR.

               4.Indemnizația de instalare

               4.1.Membrii personalului care nu sunt însoțiți de niciun membru al familiei și care se deplasează pe cheltuiala Secretariatului permanent au dreptul, în momentul numirii în funcție, la o indemnizație de instalare egală cu un salariu lunar.

               4.2.Membrii personalului care sunt însoțiți la locul de muncă sau cărora li se alătură cel puțin un membru al familiei și care se deplasează pe cheltuiala Secretariatului permanent au dreptul, în momentul numirii în funcție, la o indemnizație de instalare egală cu două salarii lunare plătite simultan de Secretariatul permanent al Comunității transporturilor.

               5.Dispoziții administrative și finale

               5.1.Membrii personalului informează Secretariatul permanent al Comunității transporturilor dacă cheltuielile lor de călătorie și de mutare și, după caz, cheltuielile membrilor familiilor lor sunt acoperite parțial sau integral de o parte terță (de exemplu, autorități guvernamentale, entitatea care invită, angajatorul soțului/soției, alt angajator etc.), caz în care Secretariatul permanent al Comunității transporturilor rambursează sau acoperă numai partea din cheltuieli care nu este acoperită de partea terță.

               5.2.Directorul Secretariatului permanent al Comunității transporturilor este responsabil de punerea în aplicare corespunzătoare a prezentelor norme.

               5.3.Secretariatul permanent al Comunității transporturilor păstrează evidențele, documentele și dovezile legate de rambursarea cheltuielilor de mutare și de călătorie, precum și de plata indemnizațiilor de instalare, pe o perioadă de cinci ani.

               5.4.Prezentele norme se aplică din ziua următoare datei adoptării lor de către Comitetul director regional.

               5.5.Membrii personalului care și-au început activitatea înainte de adoptarea prezentelor norme au dreptul la rambursarea cheltuielilor de călătorie și de mutare, precum și la plata unei indemnizații de instalare în conformitate cu prezentele norme, pe baza prezentării documentelor justificative privind costurile efectiv suportate și în limita plafoanelor maxime stabilite.

               5.6.În funcție de evoluția prețurilor, directorul Secretariatului permanent al Comunității transporturilor poate propune Comitetului director regional revizuirea prezentelor norme.

               5.7.Prezentele norme sunt făcute publice pe site-ul web al Comunității transporturilor în momentul adoptării lor.

               PROIECT

               DECIZIA nr. 2021/
                  A COMITETULUI DIRECTOR REGIONAL AL COMUNITĂȚII TRANSPORTURILOR

               din ...

               privind adoptarea normelor cu privire la contribuția Comunității transporturilor la asigurarea de sănătate, șomaj, pensie și invaliditate pentru personalul Secretariatului permanent al Comunității transporturilor

               COMITETUL DIRECTOR REGIONAL AL COMUNITĂȚII TRANSPORTURILOR,

               având în vedere Tratatul de instituire a Comunității transporturilor, în special articolele 30 și 35,

               DECIDE:

               Articol unic

               În anexă, se stabilesc normele privind contribuția Comunității transporturilor la asigurările de sănătate, șomaj, pensie și invaliditate pentru personalul Secretariatului permanent al Comunității transporturilor.

                  Pentru Comitetul director regional

                  Președintele

               Anexă

               Norme privind contribuția Comunității transporturilor la asigurarea de sănătate, șomaj, pensie și invaliditate pentru personalul Secretariatului permanent al Comunității transporturilor

               1.Domeniu de aplicare

               1.1.Prezentele norme se aplică personalului Secretariatului permanent al Comunității transporturilor care fac obiectul Statutului personalului Comunității transporturilor (denumit în continuare „personalul”).

               1.2.În conformitate cu articolul 12 litera (b) din Statutul personalului Comunității transporturilor, prezentele norme stabilesc contribuția Comunității transporturilor la asigurarea de sănătate, șomaj, pensie și invaliditate pentru personal.

               2.Asigurare de sănătate

               2.1.Membrii personalului au responsabilitatea de se înscrie la un sistem adecvat de asigurări de sănătate, începând din prima zi de numire în funcție. Membrii personalului informează în scris Comunitatea transporturilor cu privire la sistemul de asigurări de sănătate la care s-au înscris, în termen de o lună de la data numirii în funcție.

               2.2.Contribuția Comunității transporturilor la asigurarea de sănătate a personalului este de 7,8 %, calculată la salariului de bază mediu plătit de Secretariatul permanent al Comunității transporturilor în cursul lunii precedente.

               3.Asigurare de pensie

               3.1.Membrii personalului au responsabilitatea de se înscrie la un sistem adecvat de asigurări de pensie pentru ei înșiși, începând din prima zi de numire în funcție. Membrii personalului informează în scris Comunitatea transporturilor cu privire la sistemul de asigurări de pensie la care s-au înscris, în termen de o lună de la data numirii în funcție.

               3.2.Contribuția Comunității transporturilor la asigurarea de pensie a unui membru al personalului este de 5 % din salariul de bază al respectivului membru al personalului.

               4.Asigurare de invaliditate și asigurare de viață

               4.1.Secretariatul permanent al Comunității transporturilor asigură personalul în caz de vătămare, accident, boală profesională, deces sau invaliditate imputabilă exercitării atribuțiilor oficiale.

               5.Asigurare de șomaj

               5.1.Membrii personalului au responsabilitatea de a încheia o asigurare de șomaj, pe propria cheltuială.

               6.Dispoziții finale

               6.1.Directorul Secretariatului permanent al Comunității transporturilor este responsabil de punerea în aplicare corespunzătoare a prezentelor norme.

               6.2.Prezentele norme se aplică începând cu [prima zi a lunii calendaristice următoare adoptării acestora].

               6.3.În funcție de evoluția prețurilor, directorul Secretariatului permanent al Comunității transporturilor poate propune Comitetului director regional revizuirea prezentelor norme.

               6.4.Prezentele norme sunt făcute publice pe site-ul web al Comunității transporturilor în momentul adoptării lor.


               COMISIA EUROPEANĂ
            Bruxelles, 3.9.2021
            COM(2021) 534 final
            2021/0285(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Convenției privind protecția mediului marin din zona Mării Baltice („Convenția de la Helsinki”) cu privire la adoptarea unei recomandări de modificare a anexei III partea II la convenția respectivă

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comisiei pentru protecția mediului marin al Mării Baltice în legătură cu adoptarea preconizată a unei recomandări de modificare a anexei III partea II la Convenția de la Helsinki.

               2.Contextul propunerii

               2.1.Convenția de la Helsinki

               Convenția privind protecția mediului marin din zona Mării Baltice (denumită în continuare „convenția”) urmărește să protejeze mediul marin al Mării Baltice de toate sursele de poluare, de industrializare și de alte activități umane. Convenția a intrat în vigoare la 3 mai 1980 și a fost modificată în 1992.

               Uniunea Europeană este parte la convenție
                  1
               .

               2.2.Comisia pentru protecția mediului marin al Mării Baltice (HELCOM)

               Comisia pentru protecția mediului marin al Mării Baltice – cunoscută și sub denumirea „Comisia de la Helsinki” (HELCOM) – este compusă din reprezentanți ai fiecăreia dintre cele 10 părți contractante
                  2
                la convenție. Aceasta se reunește la intervale regulate și de fiecare dată când apar circumstanțe speciale. Printre atribuțiile sale se numără supravegherea punerii în aplicare a convenției și reexaminarea stării zonei maritime, a eficacității măsurilor adoptate, a priorităților și a necesității unor măsuri suplimentare sau diferite.

               În conformitate cu articolul 23 din convenție, fiecare parte contractantă dispune de un vot în cadrul comisiei. UE are dreptul la un număr de voturi egal cu numărul statelor sale membre care sunt părți contractante la convenție. UE nu își exercită dreptul de vot dacă statele sale membre și-l exercită pe al lor și, respectiv, viceversa.

               În conformitate cu articolul 19 alineatul (5) din convenție, deciziile comisiei se adoptă prin votul unanim al părților contractante, cu excepția cazurilor în care se prevede altfel.

               2.3.Actul avut în vedere de Comisia pentru protecția mediului marin al Mării Baltice

               La 20 octombrie 2021, în cadrul reuniunii ministeriale a HELCOM din 2021, Comisia pentru protecția mediului marin al Mării Baltice urmează să adopte o recomandare de modificare a anexei III partea II la Convenția de la Helsinki („actul avut în vedere”).

               Modificarea are scopul de a moderniza cerințele din anexa III partea II la convenție, prin includerea evoluțiilor recente ale cunoștințelor științifice privind bunele practici agricole și a unui nou glosar de termeni, ținând seama de legislația UE existentă, precum și de a adăuga un nou paragraf privind reciclarea nutrienților, bazat pe rezultatele reuniunii ministeriale a comisiei care a avut loc la Bruxelles în 2018, sub președinția UE.

               Adoptarea actului avut în vedere deschide procedura de acceptare tacită prevăzută la articolul 32 din convenție în vederea modificării anexei III partea II la convenție. Modificarea anexei III partea II la convenție va fi obligatorie pentru Uniune.

               3.Poziția care urmează să fie adoptată în numele Uniunii

               Necesitatea protejării biodiversității și ecosistemelor marine din Marea Baltică, inclusiv în zonele maritime din afara jurisdicțiilor naționale, a fost recunoscută în mod repetat.

               Modificarea anexei III partea II la Convenția de la Helsinki intitulată „Prevenirea poluării din agricultură” vizează modernizarea cerințelor convenției. În special, punctul 3 privind depozitarea gunoiului de grajd și punctul 6 privind aplicarea gunoiului de grajd ecologic au fost adaptate pentru a include evoluțiile recente ale cunoștințelor științifice privind bunele practici agricole. În plus, se introduce un nou paragraf privind reciclarea nutrienților pentru a reflecta angajamentele asumate în acest sens în Declarația HELCOM din 2018 sub președinția UE, precum și un nou glosar de termeni, ținând seama de legislația existentă a UE.

               Având în vedere reuniunea ministerială a HELCOM din octombrie 2021, este necesară o poziție a Uniunii, deoarece recomandarea avută în vedere deschide procedura de acceptare tacită prevăzută la articolul 32 din Convenția privind protecția mediului marin din zona Mării Baltice în vederea modificării anexei III partea II la convenția respectivă. Modificarea anexei III partea II la convenție va fi obligatorie pentru Uniune. Întrucât modificarea anexei va moderniza cerințele privind protecția Mării Baltice, va modifica angajamentele și ambițiile internaționale ale UE și va îmbunătăți protecția mediului, se propune ca Uniunea să sprijine adoptarea recomandării.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea la cazul de față

               Comisia pentru protecția mediului marin al Mării Baltice este un organism instituit printr-un acord, și anume Convenția privind protecția mediului marin din zona Mării Baltice.

               Actul pe care Comisia pentru protecția mediului marin al Mării Baltice este invitată să îl adopte este un act cu efecte juridice. Actul avut în vedere are efecte juridice deoarece deschide procedura de acceptare tacită prevăzută la articolul 32 din convenție în vederea modificării anexei III partea II la aceasta.

               Actul avut în vedere nu completează cadrul instituțional al convenției și nu îi aduce modificări.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul de față

               Obiectivul principal și conținutul actului avut în vedere vizează protecția mediului.

               Prin urmare, temeiul juridic material al deciziei propuse este articolul 192 alineatul (1) din TFUE.

               4.3.Concluzie

               Temeiul juridic al deciziei propuse ar trebui să fie articolul 192 alineatul (1) coroborat cu articolul 218 alineatul (9) din TFUE.

               2021/0285 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Convenției privind protecția mediului marin din zona Mării Baltice („Convenția de la Helsinki”) cu privire la adoptarea unei recomandări de modificare a anexei III partea II la convenția respectivă

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind protecția mediului marin din zona Mării Baltice, revizuită în 1992 (denumită în continuare „acordul”), a fost încheiată de Uniune prin Decizia 94/157/CE a Consiliului
                  4
               .

               (2)În temeiul articolului 32 din acord, Comisia pentru protecția mediului marin al Mării Baltice poate adopta modificări ale anexelor la acord.

               (3)Comisia pentru protecția mediului marin al Mării Baltice urmează să adopte, în cadrul reuniunii ministeriale din 2021, care va avea loc la 20 octombrie 2021, o recomandare de modificare a anexei III partea II la acord.

               (4)Este oportun să se stabilească poziția care trebuie adoptată în numele Uniunii în cadrul Comisiei pentru protecția mediului marin al Mării Baltice, deoarece modificările anexelor recomandate de Comisie se adoptă prin procedura de acceptare tacită prevăzută la articolul 32 din acord. Modificarea adusă anexei III partea II la acord va fi obligatorie pentru Uniune.

               (5)Întrucât modificarea avută în vedere a anexei III partea II va moderniza cerințele privind protecția Mării Baltice, va modifica angajamentele și ambițiile internaționale ale UE și va îmbunătăți protecția mediului, se propune ca Uniunea să sprijine adoptarea recomandării,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunii ministeriale din 2021 a Comisiei pentru protecția mediului marin al Mării Baltice este de a sprijini adoptarea recomandării de modificare a anexei III partea II la Convenția de la Helsinki.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L 73, 16.3.1994, p. 19.

                     (2)

                        Danemarca, Estonia, Uniunea Europeană, Finlanda, Germania, Letonia, Lituania, Polonia, Federația Rusă și Suedia.

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (4)

                        JO L 73, 16.3.1994, p. 19.


               COMISIA EUROPEANĂ
            Bruxelles, 3.9.2021
            COM(2021) 532 final
            2021/0283(NLE)
            Propunere de
            DECIZIE A CONSILIULUI
            cu privire la poziția care urmează să fie adoptată, în numele Uniunii Europene, la cea de a șaptea sesiune a reuniunii părților la Convenția de la Aarhus referitor la cauzele ACCC/C/2008/32 și ACCC/C/2015/128 privind respectarea convenției

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul celei de a șaptea reuniuni a părților la Convenția de la Aarhus în legătură cu adoptarea preconizată a Deciziei VII.8f privind respectarea de către Uniunea Europeană a obligațiilor care îi revin în temeiul convenției

               2.Contextul propunerii

               2.1.Convenția de la Aarhus

               Convenția privind accesul la informație, participarea publicului la luarea deciziei și accesul la justiție în probleme de mediu (denumită în continuare „Convenția de la Aarhus”)
                  1
                este un acord multilateral de mediu încheiat sub egida Comisiei Economice pentru Europa a Organizației Națiunilor Unite (CEE-ONU).

               Convenția de la Aarhus a fost aprobată la 17 februarie 2005
                  2
                de Comunitatea Europeană, care a făcut, de asemenea, o declarație cu ocazia semnării
                  3
               . Toate statele membre sunt părți la acord. Regulamentul (CE) nr. 1367/2006 („Regulamentul Aarhus”) contribuie la punerea în aplicare a convenției în ceea ce privește instituțiile și organismele UE
                  4
               .

               2.2.Convenția de la Aarhus

               Părțile contractante la Convenția de la Aarhus se reunesc o dată la patru ani, iar unul dintre punctele permanente de pe ordinea de zi se referă la respectarea convenției de către părți. Respectarea este evaluată de Comitetul pentru examinarea respectării dispozițiilor convenției instituit în temeiul articolului 15 al convenției. Constatările Comitetului pentru examinarea respectării dispozițiilor convenției sunt definitive.

               Constatările Comitetului sunt prezentate spre aprobare reuniunii părților la Convenția de la Aarhus, în conformitate cu regula 37 din Decizia I/7 privind examinarea respectării
                  5
               . Dacă sunt aprobate, constatările dobândesc statutul de interpretare oficială a Convenției de la Aarhus, fiind, prin urmare, obligatorii pentru părțile contractante și organismele convenției.

               Reuniunea părților hotărăște în general prin consens. Dacă au fost epuizate toate eforturile de a se ajunge la un consens, deciziile asupra chestiunilor de fond se iau cu o majoritate de trei pătrimi a voturilor părților prezente și cu drept de vot
                  6
               . UE deține 27 din totalul de 46 de voturi dacă toate părțile sunt prezente.

               Înainte de reuniunea părților, pozițiile UE sunt stabilite în cadrul Grupului de lucru al Consiliului pentru chestiuni de mediu la nivel internațional.

               2.3.Actul avut în vedere al Convenției de la Aarhus

               În perioada 18-20 octombrie 2021, în cadrul celei de a șaptea sesiuni, reuniunea părților la Convenția de la Aarhus urmează să adopte Decizia VII.8f privind respectarea convenției de către Uniunea Europeană (denumită în continuare „actul avut în vedere”).

               Scopul actului avut în vedere este de a stabili dacă Uniunea Europeană respectă dispozițiile convenției, în special în ceea ce privește cauzele ACCC/C/2008/32 și ACCC/C/2015/128, și de a stabili condițiile necesare pentru a asigura respectarea și, eventual, de a impune obligații de raportare periodică, precum și de a adresa părții în cauză o cerere de a lua măsuri urgente pentru a asigura respectarea.

               3.Poziția care urmează să fie adoptată în numele Uniunii

                  La 17 martie 2017, Comitetul a emis constatări în cauza ACCC/C/2008/32, introdusă de organizația neguvernamentală (ONG) ClientEarth, privind accesul la justiție la nivelul UE
                     7
                  . Comitetul a afirmat că normele tratatului privind accesul la justiție în fața instanțelor UE, astfel cum au fost interpretate de acestea, și criteriile în materie de acces la o cale de atac administrativă în temeiul Regulamentului Aarhus încalcă convenția.

               Într-o cauză separată de respectare a convenției, ACCC/C/2015/128
                  8
               , ale cărei concluzii au fost prezentate la 17 martie 2021, Comitetul a constatat că UE încalcă convenția din cauza faptului că nu oferă acces membrilor publicului la proceduri administrative sau judiciare pentru a contesta deciziile privind măsurile de ajutor de stat adoptate de Comisia Europeană.

               La 14 octombrie 2020, Comisia a adoptat o propunere de modificare a Regulamentului Aarhus
                  9
                și o comunicare privind accesul la justiție
                  10
                ca răspuns la constatările comitetului în cauza ACCC/C/2008/32. Aceasta a constituit un răspuns la solicitarea adresată de Consiliu
                  11
                Comisiei de a prezenta o propunere legislativă și la angajamentele Comisiei asumate în comunicarea privind Pactul verde european.

                  Ca rezultat final al procesului legislativ, la 12 iulie 2021 s-a ajuns, în cadrul trilogului, la un acord politic care a abordat toate preocupările Comitetului pentru examinarea respectării dispozițiilor convenției în cauza ACCC/C/2008/32.

                  Cauza ACCC/C/2015/128 se referă la excepții privind ajutoarele de stat în temeiul Regulamentului Aarhus, care nu au făcut parte din propunerea legislativă a Comisiei menționată mai sus. Cu toate acestea, în cadrul trilogului din 12 iulie 2021, ca parte a compromisului care a condus la adoptarea Regulamentului Aarhus revizuit, Comisia a emis o declarație în care s-a angajat să evalueze constatările în această cauză și să publice rezultatele până la sfârșitul anului 2022. De asemenea, Comisia a declarat că, până la sfârșitul anului 2023, va prezenta, dacă este cazul, măsuri pentru a aborda această problemă, având în vedere obligațiile UE și ale statelor sale membre în temeiul Convenției de la Aarhus și ținând seama de normele dreptului Uniunii privind ajutoarele de stat.

               Prezenta inițiativă se referă la un proiect de decizie a Consiliului care acoperă aceste două cazuri; în consecință, UE poate exprima o poziție unitară în cadrul reuniunii părților din 1820 octombrie 2021.

               În privința cauzei ACCC/C/2008/32, UE se așteaptă ca reuniunea părților să convină că măsurile UE, odată adoptate și intrate în vigoare, vor asigura respectarea Convenției de la Aarhus. Întrucât proiectul de decizie a reuniunii părților a fost pregătit înainte de încheierea oficială a procedurii legislative referitoare la Regulamentul Aarhus, ar putea fi necesar ca UE să trebuiască să solicite actualizarea proiectului de decizie a reuniunii părților pentru a reflecta pe deplin această evoluție foarte semnificativă din UE.

               În ceea ce privește cauza legată de ajutoarele de stat, UE va accepta o decizie de recunoaștere a constatărilor, dar nu și de aprobare a acestora, și va reveni asupra acestei chestiuni în cadrul următoarei reuniuni a părților, preconizată pentru 2025; va transmite în același timp rapoarte convenției în termenele stabilite în declarația Comisiei.

               Având în vedere considerațiile de mai sus, în cadrul celei de a șaptea sesiuni viitoare a reuniunii părților, UE ar trebui să accepte constatările în cauza ACCC/C/2008/32, sub rezerva dispozițiilor prezentului proiect de decizie a Consiliului. De asemenea, UE ar trebui să recunoască constatările în cauza ACCC/C/2015/128, dar să solicite amânarea aprobării acestor constatări pentru cea de a opta sesiune a reuniunii părților.

               În plus, este totodată esențial ca convenția să recunoască rolul central al instanțelor naționale din UE ca instanțe de drept comun privind dreptul Uniunii
                  12
                și să recunoască sistemul deciziilor preliminare în temeiul articolului 267 din TFUE ca fiind o cale validă de acces la justiție în probleme de mediu. Acest lucru ar trebui să se reflecte în textul deciziei adoptate în cadrul reuniunii părților.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  13
               .

               4.1.2.Aplicarea la cazul în discuție

               Convenția de la Aarhus este un organism creat printr-un acord sub egida Comisiei Economice pentru Europa a Organizației Națiunilor Unite.

               Actul pe care reuniunea părților este invitată să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 15 din Convenția de la Aarhus și cu dispozițiile Deciziei I/7 privind examinarea respectării, în special cu regula 37
                  14
                din aceasta.

               În schimb, actul avut în vedere nu completează și nu modifică cadrul instituțional al acordului.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica în domeniul mediului.

               Prin urmare, temeiul juridic material al deciziei propuse este articolul 192 alineatul (1).

               4.3.Concluzie

               Temeiul juridic al deciziei propuse ar trebui să fie articolul 192 alineatul (1) din TFUE coroborat cu articolul 218 alineatul (9) din TFUE.

               2021/0283 (NLE)

               Propunere de

               DECIZIE A CONSILIULUI

               cu privire la poziția care urmează să fie adoptată, în numele Uniunii Europene, la cea de a șaptea sesiune a reuniunii părților la Convenția de la Aarhus referitor la cauzele ACCC/C/2008/32 și ACCC/C/2015/128 privind respectarea convenției

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)La data de 17 februarie 2005, Convenția de la Aarhus privind accesul la informație, participarea publicului la luarea deciziei și accesul la justiție în probleme de mediu („Convenția de la Aarhus”)
                  15
                a fost aprobată, în numele Comunității Europene, prin Decizia 2005/370/CE a Consiliului
                  16
               .

               (2)În temeiul articolului 10 alineatul (2) din Convenția de la Aarhus, reuniunea părților contractante poate adopta decizii privind respectarea convenției.

               (3)În cadrul celei de a șaptea sesiuni din 18-20 octombrie 2021, Convenția de la Aarhus urmează să adopte Decizia VII.8f privind respectarea de către Uniunea Europeană a obligațiilor care îi revin în temeiul convenției, inclusiv constatările în cauzele ACCC/C/2008/32 și ACCC/C/2015/128.

               (4)Este oportun să se stabilească poziția care urmează să fie adoptată în numele Uniunii în cadrul Convenției de la Aarhus, întrucât Decizia VII.8f privind respectarea de către Uniunea Europeană a obligațiilor care îi revin în temeiul convenției va fi obligatorie pentru Uniune.

               (5)Uniunea a implementat obligațiile stipulate prin Convenție în privința instituțiilor și organismelor sale, în special prin Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului („Regulamentul Aarhus”).

               (6)În conformitate cu articolul 15 al Convenției de la Aarhus, a fost constituit Comitetul pentru examinarea respectării dispozițiilor Convenției de la Aarhus („Comitetul”), care deține competența de examinare a respectării de către părți a dispozițiilor convenției. În schimb, în conformitate cu regula 37 din Decizia I/7 privind examinarea respectării, concluziile Comitetului trebuie să fie aprobate de reuniunea părților.

               (7)La 17 martie 2017, Uniunea a primit constatările în cauza ACCC/C/2008/32 privind accesul la justiție la nivelul UE
                  17
               . La punctul 123 din constatări, Comitetul a susținut că „partea în cauză nu respectă articolul 9 alineatele (3) și (4) din convenție cu privire la accesul la justiție al membrilor publicului deoarece nici Regulamentul Aarhus, nici jurisprudența CJUE nu aplică și nici nu respectă obligațiile care decurg din respectivele alineate”.

               (8)Organismele Convenției de la Aarhus au fost informate prin declarația formulată de Uniune la semnarea convenției și reiterată la aprobarea acesteia că „[î]n contextul instituțional și juridic al Comunității, […] instituțiile Comunității vor pune în aplicare convenția în cadrul normelor prezente și viitoare privind accesul la documente și al altor norme aplicabile ale dreptului comunitar în domeniul reglementat de convenție”.

               (9)Procedura de control administrativ în temeiul Regulamentului Aarhus completează sistemul general de control jurisdicțional al Uniunii, care permite membrilor publicului să controleze actele administrative prin intermediul unor căi de atac judiciare directe la nivelul Uniunii, și anume în temeiul articolului 263 alineatul (4) din TFUE, și, în conformitate cu articolul 267 din TFUE, prin intermediul instanțelor naționale, care fac parte integrantă din sistemul Uniunii în temeiul tratatelor. Competența instanțelor naționale de a sesiza Curtea de Justiție a Uniunii Europene cu o cerere de decizie preliminară în temeiul articolului 267 din TFUE joacă un rol esențial în cadrul acestui sistem. În conformitate cu articolul 267 din TFUE, instanțele naționale ale statelor membre fac parte integrantă din sistemul de protecție jurisdicțională al Uniunii în calitate de instanță de drept comun privind dreptul Uniunii
                  18
               .

               (10)Ținând seama de preocupările exprimate de Comitet în cauza ACCC/C/2008/32, Comisia a prezentat, la 14 octombrie 2020, o propunere legislativă
                  19
                care vizează modificarea Regulamentului Aarhus, asupra căreia colegiuitorii au convenit în mod informal în cadrul unui trilog desfășurat la 12 iulie 2021. Regulamentul de la Aarhus modificat asigură acum conformitatea dreptului Uniunii cu dispozițiile Convenției de la Aarhus privind accesul la justiție în probleme de mediu într-un mod compatibil cu principiile fundamentale ale dreptului Uniunii și cu sistemul său de control jurisdicțional.

               (11)Comisia a informat Comitetul pentru examinarea respectării dispozițiilor convenției cu privire la detaliile acordului politic la 16 iulie 2021, a furnizat Comitetului o versiune consolidată a textului la 23 iulie 2021, în urma aprobării acestuia în cadrul Coreper, și a comunicat Comitetului rezultatul final al procedurii legislative, inclusiv textul publicat în Jurnalul Oficial al Uniunii Europene la [xxx octombrie 2021]. Prin urmare, decizia reuniunii părților ar trebui să salute aceste noi măsuri și să ia act de faptul că, odată intrate în vigoare, acestea răspund pe deplin constatărilor Comitetului pentru examinarea respectării dispozițiilor convenției în cauza ACCC/C/2008/32.

               (12)În cauza ACCC/C/2015/128
                  20
               , în constatările sale din 17 martie 2021, Comitetul a constatat că UE încalcă convenția din cauza faptului că nu oferă acces membrilor publicului la proceduri administrative sau judiciare pentru a contesta deciziile privind măsurile de ajutor de stat adoptate de Comisia Europeană.

               (13)Recunoscând preocupările și constatările Comitetului în cauza ACCC/C/2015/128, Comisia a emis o declarație ca parte a compromisului care a condus la adoptarea Regulamentului de la Aarhus revizuit, în care se angajează să „analizeze implicațiile constatărilor și să evalueze opțiunile disponibile. Comisia va finaliza și va publica această evaluare până la sfârșitul anului 2022. Până la sfârșitul anului 2023, Comisia va prezenta, dacă este cazul, măsuri pentru a aborda această problemă, având în vedere obligațiile UE și ale statelor sale membre în temeiul Convenției de la Aarhus și ținând seama de normele dreptului Uniunii privind ajutoarele de stat.”

               (14)Constatările în cauzele ACCC/C/2008/32 și ACCC/C/2015/128 vor fi prezentate celei de a șaptea sesiuni a reuniunii părților la Convenția de la Aarhus, care va avea loc în octombrie 2021 la Geneva, Elveția, prin proiectul de Decizie VII.8f
                  21
               , grație căruia constatările respective vor dobândi statutul de interpretare oficială a Convenției de la Aarhus, devenind prin urmare obligatorii pentru părțile contractante și pentru organismele convenției.

               (15)Cu toate acestea, în ceea ce privește cauza ACCC/C/2015/128, în conformitate cu declarația menționată mai sus, Uniunea ar trebui să se angajeze să analizeze implicațiile constatărilor și să evalueze opțiunile disponibile în cadrul ordinii juridice a UE și având în vedere particularitățile acesteia. Acest lucru ar trebui să permită apoi Comisiei să finalizeze și să publice evaluarea indicată în declarație și să propună măsuri, dacă este cazul, pentru a aborda problema ridicată de Comitetul pentru examinarea respectării dispozițiilor convenției, în termenele indicate în declarație și ținând seama de particularitățile ordinii juridice a UE în materie de ajutoare de stat. Prin urmare, Uniunea ar trebui totodată să propună reuniunii părților să amâne aprobarea constatărilor în cauza ACCC/C/2015/128 pentru cea de a opta sesiune a reuniunii părților, mai degrabă decât să aprobe aceste constatări.

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a șaptea sesiuni a reuniunii părților la Convenția de la Aarhus cu privire la proiectul de Decizie VII.8f privind respectarea de către Uniune a obligațiilor care îi revin în temeiul Convenției de la Aarhus în cauza ACCC/C/2008/32 este de a accepta proiectul de decizie sus-menționat și de a aproba constatările. Cu toate acestea, Uniunea ar trebui să se asigure că următoarele puncte sunt reflectate în decizie:

               –decizia ar trebui să salute faptul că UE a luat toate măsurile necesare pentru a asigura respectarea constatărilor și pentru a oferi publicului interesat acces la justiție în probleme de mediu, în conformitate cu articolul 9 alineatele (3) și (4) din convenție. Decizia ar trebui, de asemenea, să clarifice faptul că, odată ce toate dispozițiile Regulamentului Aarhus revizuit vor intra în vigoare, UE nu va mai fi în situația de nerespectare a dispozițiilor convenției în cauza ACCC/C/2008/32;

               –în cazul în care proiectul de decizie reiterează respingerea de către Comitetul pentru examinarea respectării dispozițiilor convenției a procedurii preliminare, proiectul respectiv ar trebui respins. Este esențial ca decizia să recunoască rolul central al instanțelor naționale din UE ca instanțe de drept comun privind dreptul Uniunii și să recunoască sistemul deciziilor preliminare în temeiul articolului 267 din TFUE ca fiind o cale de atac validă.

               Articolul 2

               Poziția care urmează să fie adoptată în numele Uniunii în cadrul celei de a șaptea sesiuni a reuniunii părților la Convenția de la Aarhus cu privire la proiectul de Decizie VII.8f privind respectarea de către Uniune a obligațiilor care îi revin în temeiul Convenției de la Aarhus în cauza ACCC/C/2015/128 ar trebui să fie recunoașterea preocupărilor și a constatărilor Comitetului pentru examinarea respectării dispozițiilor convenției. Decizia ar trebui, de asemenea, să reitereze formularea declarației Comisiei, emisă în cadrul ultimului trilog din 12 iulie 2021 cu privire la revizuirea Regulamentului Aarhus.

               Potrivit acestei declarații:

               „Comisia își menține angajamentul de a se asigura că UE își respectă obligațiile internaționale în chestiuni legate de Convenția de la Aarhus și, în acest context, recunoaște preocupările și constatările adoptate la 17 martie 2021 de Comitetul pentru examinarea respectării dispozițiilor Convenției de la Aarhus în cauza ACCC/C/2015/128
                  22
                în ceea ce privește ajutoarele de stat. Constatările invită UE «să ia măsurile legislative, de reglementare și de altă natură necesare pentru a se asigura că Regulamentul Aarhus este modificat sau că se adoptă o nouă legislație a Uniunii Europene, pentru a oferi în mod clar publicului acces la proceduri administrative sau judiciare pentru a contesta deciziile privind măsurile de ajutor de stat adoptate de Comisia Europeană în temeiul articolului 108 alineatul (2) din TFUE care contravin legislației UE în materie de mediu, în conformitate cu articolul 9 alineatele (3) și (4) din convenție».

               În prezent, Comisia analizează implicațiile constatărilor și evaluează opțiunile disponibile. Comisia va finaliza și va publica această evaluare până la sfârșitul anului 2022. Până la sfârșitul anului 2023, Comisia va prezenta, dacă este cazul, măsuri pentru a aborda această problemă, având în vedere obligațiile UE și ale statelor sale membre în temeiul Convenției de la Aarhus și ținând seama de normele dreptului Uniunii privind ajutoarele de stat.”

               În consecință, Uniunea ar trebui să se angajeze să analizeze implicațiile constatărilor și să evalueze opțiunile disponibile în cadrul ordinii juridice a UE și având în vedere particularitățile acesteia. Uniunea ar trebui, de asemenea, să se angajeze să finalizeze și să publice această evaluare până la sfârșitul anului 2022. În continuare, dacă este cazul, până la sfârșitul anului 2023, Uniunea ar trebui să se angajeze să prezinte măsuri pentru a aborda această problemă, având în vedere obligațiile UE și ale statelor sale membre în temeiul Convenției de la Aarhus și ținând seama de normele dreptului Uniunii privind ajutoarele de stat.

               Acest lucru ar trebui să permită apoi Comisiei să finalizeze și să publice evaluarea indicată în declarație și să propună, dacă este cazul, măsuri pentru a aborda problema ridicată de Comitetul pentru examinarea respectării dispozițiilor convenției, în termenele indicate în declarație.

               Prin urmare, Uniunea ar trebui totodată să propună reuniunii părților să amâne aprobarea constatărilor în cauza ACCC/C/2015/128 pentru cea de a opta sesiune a reuniunii părților, mai degrabă decât să aprobe aceste constatări.

               Articolul 3

               Alte modificări minore în conformitate cu abordarea din prezenta decizie pot fi convenite în cadrul coordonării la fața locului și ținând seama de posibilele negocieri cu privire la proiectul de Decizie VII.8f.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Astfel cum este publicată pe site-ul web al CEE-ONU:

                  http://legislatie.resurse-pentru-democratie.org/legea/conventia-de-la-aarhus-1998.php

                     (2)

                        Decizia 2005/370/CE a Consiliului, JO L 124, 17.5.2005, p. 1.

                     (3)

                        Declarația UE este publicată pe site-ul web al CEE-ONU la rubrica „Declarații și rezerve”, a se vedea
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en

                     (4)

                        JO L 264, 25.9.2006, p. 13.

                     (5)

                        Disponibilă la adresa
                  g0430994.doc (unece.org)

                     (6)

                        Decizia I/1 privind regulamentul de procedură (în special articolul 35 privind luarea deciziilor), a se vedea
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf

                     (7)

                        Constatările și recomandările în cauza ACCC/C/2008/32 sunt disponibile la adresele:

                  https://unece.org/env/pp/cc/accc.c.2008.32_european-union
                   și

                     https://unece.org/env/pp/cc/accc.m.2017.3_european-union

                     (8)

                  https://unece.org/sites/default/files/2021-03/C128_EU_findings_advance%20unedited.pdf

                     (9)

                        COM(2020) 642.

                     (10)

                        COM(2020) 643.

                     (11)

                        Decizia (UE) 2018/881 a Consiliului din 18 iunie 2018 prin care se solicită Comisiei să prezinte un studiu privind opțiunile Uniunii pentru a răspunde constatărilor privind cauza ACCC/C/2008/32 ale Comitetului pentru examinarea respectării dispozițiilor Convenției de la Aarhus și, dacă este cazul, având în vedere rezultatele studiului, o propunere de regulament al Parlamentului European și al Consiliului de modificare a Regulamentului (CE) nr 1367/2006, ST/9422/2018/INIT, JO L 155, 19.6.2018, p. 6.

                     (12)

                        Avizul 1/09, Crearea unui sistem unic de soluționare a litigiilor în materie de brevete, EU:C:2011:123, punctul 80.

                     (13)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61 – 64.

                     (14)

                        Citată mai sus.

                     (15)

                  http://legislatie.resurse-pentru-democratie.org/legea/conventia-de-la-aarhus-1998.php

                     (16)

                        Decizia 2005/370/CE a Consiliului din 17 februarie 2005 privind încheierea, în numele Comunității Europene, a Convenției privind accesul la informație, participarea publicului la luarea deciziei și accesul la justiție în probleme de mediu (JO L 124, 17.5.2005, p. 1).

                     (17)

                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf

                     (18)

                        Avizul 1/09 al Curții (plenul Curții) din 8 martie 2011, emis în temeiul articolului 218 alineatul (11) TFUE, Crearea unui sistem unic de soluționare a litigiilor în materie de brevete, ECLI:EU:C2011:123, punctul 80.

                     (19)

                        COM(2020) 642.

                     (20)

                  https://unece.org/sites/default/files/2021-03/C128_EU_findings_advance%20unedited.pdf

                     (21)

                  https://unece.org/environment/documents/2021/08/item-7-b-draft-decision-vii8f-concerning-compliance-european-union
                  .

                     (22)

                        A se vedea
                  https://unece.org/env/pp/cc/accc.c.2015.128_european-union
                  , punctul 132.


               COMISIA EUROPEANĂ
            Bruxelles, 26.10.2021
            COM(2021) 668 final
            2021/0348(NLE)

            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul Convenției privind protejarea mediului marin și a zonei de coastă a Mării Mediterane („Convenția de la Barcelona”) în ceea ce privește adoptarea unei decizii de modificare a anexelor la Protocolul privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin („Protocolul privind activitățile în larg”)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie luată în numele Uniunii în cadrul celei de a 22-a reuniuni a părților contractante la Convenția privind protejarea mediului marin și a zonei de coastă a Mării Mediterane („Convenția de la Barcelona”) și la protocoalele la aceasta în legătură cu adoptarea preconizată a unei decizii de modificare a anexelor la Protocolul privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin („Protocolul privind activitățile în larg”).

               2.Contextul propunerii

               2.1.Protocolul privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin

               Convenția de la Barcelona și cele șapte protocoale la aceasta, adoptate ca parte a Planului de acțiune pentru Mediterana, constituie principalul acord regional multilateral de mediu obligatoriu din punct de vedere juridic pentru Marea Mediterană.

               Protocolul privind activitățile în larg este unul dintre cele șapte protocoale la Convenția de la Barcelona. Acesta abordează toate aspectele legate de activitățile petroliere și gaziere în larg din Marea Mediterană și include măsuri de reducere a poluării cauzate în toate etapele activităților în larg și de răspuns la incidentele de poluare din larg, inclusiv aspectele privind răspunderea și despăgubirile.

               Uniunea Europeană este parte la Protocolul privind activitățile în larg
                  1
               .

               2.2.Reuniunea părților contractante la Convenția de la Barcelona și la protocoalele la aceasta

               Reuniunea părților contractante la Convenția de la Barcelona și la protocoalele la aceasta reunește miniștri și înalți funcționari care reprezintă toate părțile contractante la Convenția de la Barcelona și la protocoalele la aceasta.

               În conformitate cu articolul 31 din Protocolul privind activitățile în larg, dispozițiile Convenției de la Barcelona referitoare la orice protocol se aplică protocolului menționat.

               În conformitate cu articolul 25 din Convenția de la Barcelona, Uniunea Europeană („Uniunea”) își exercită dreptul de vot cu un număr de voturi egal cu numărul statelor sale membre care sunt părți contractante la convenția respectivă și la unul sau mai multe protocoale. Uniunea nu își exercită dreptul de vot atunci când statele sale membre îl exercită pe al lor, și nici viceversa.

               În conformitate cu articolul 22 din Convenția de la Barcelona, amendamentele se adoptă cu o majoritate de trei pătrimi din voturile părților contractante la protocolul respectiv.

               2.3.Actul avut în vedere pentru cea de a 22-a reuniune a părților contractante la Convenția de la Barcelona și la protocoalele la aceasta

               În cadrul celei de a 22-a reuniuni a lor, care va avea loc în perioada 7-10 decembrie 2021, părțile contractante la Convenția de la Barcelona și la Protocolul la aceasta privind activitățile în larg, care abordează toate aspectele legate de activitățile petroliere și gaziere în larg din Marea Mediterană și include măsuri de reducere a poluării cauzate în toate etapele activităților în larg și de răspuns la incidentele de poluare din larg („actul avut în vedere”).

               Modificările propuse vizează anexele I, II, III, IV și VII A la Protocolul privind activitățile în larg, pentru a le alinia la evoluțiile semnificative în materie de reglementare, științifice și tehnice legate de activitățile în larg care au fost realizate atât la nivel regional, cât și la nivel mondial, inclusiv la evoluțiile relevante din cadrul sistemului Planul de acțiune pentru Mediterana - Convenția de la Barcelona.

               În conformitate cu articolul 29 din Convenția de la Barcelona, modificările aduse anexelor la Protocolul privind activitățile în larg vor fi obligatorii pentru Uniune.

               3.Poziția care urmează să fie luată în numele Uniunii

               Necesitatea protejării biodiversității și a ecosistemelor marine din Marea Mediterană, inclusiv în zonele maritime din afara jurisdicțiilor naționale, a fost recunoscută în repetate rânduri.

               Modificările aduse anexelor la Protocolul privind activitățile în larg vor actualiza anexele menționate astfel încât acestea să reflecte evoluțiile semnificative în materie de reglementare, științifice și tehnice legate de activitățile în larg, care au fost realizate atât la nivel regional, cât și la nivel mondial, inclusiv evoluțiile relevante din cadrul sistemului Planul de acțiune pentru Mediterana - Convenția de la Barcelona, cu un accent deosebit pe evoluțiile legate de punerea în aplicare a abordării ecosistemice și de consumul și producția durabile.

               În vederea celei de a 22-a reuniuni a părților contractante la Convenția de la Barcelona și la protocoalele la aceasta, este necesară o poziție a Uniunii cu privire la actul avut în vedere, deoarece acesta va modifica anexele la Protocolul privind activitățile în larg. În conformitate cu articolul 29 din Convenția de la Barcelona, modificările aduse anexelor la Protocolul privind activitățile în larg vor fi obligatorii pentru Uniune. Întrucât modificările anexelor vor actualiza cerințele privind protecția Mării Mediterane, vor avea efecte asupra angajamentelor și ambițiilor internaționale ale UE și vor îmbunătăți protecția mediului, se propune ca Uniunea să sprijine adoptarea actului avut în vedere.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de „stabilire a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză.

               4.1.2.Aplicarea la cazul în discuție

               Reuniunea părților contractante la Convenția de la Barcelona și la protocoalele la aceasta este un organism creat printr-un acord, și anume Convenția de la Barcelona.

               Actul avut în vedere va modifica anexele la unul dintre protocoalele la Convenția de la Barcelona, și anume Protocolul privind activitățile în larg; prin urmare, adoptarea sa constituie un act cu efecte juridice.

               Actul avut în vedere nu modifică sau completează cadrul instituțional al Convenției de la Barcelona și al protocoalelor la aceasta.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care o poziție este luată în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la protecția mediului.

               Prin urmare, temeiul juridic material al deciziei propuse este articolul 192 alineatul (1) din TFUE.

               4.3.Concluzie

               Temeiul juridic al deciziei propuse trebuie să fie articolul 192 alineatul (1) din TFUE coroborat cu articolul 218 alineatul (9) din TFUE.

               2021/0348 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul Convenției privind protejarea mediului marin și a zonei de coastă a Mării Mediterane („Convenția de la Barcelona”) în ceea ce privește adoptarea unei decizii de modificare a anexelor la Protocolul privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin („Protocolul privind activitățile în larg”)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Protocolul la Convenția privind protejarea mediului marin și a zonei de coastă a Mării Mediterane („Convenția de la Barcelona”) privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin („Protocolul privind activitățile în larg”) a fost încheiat de Uniune prin Decizia 2013/5/UE a Consiliului
                  2
                și a intrat în vigoare la 29 martie 2013.

               (2)În temeiul articolului 18 din Convenția de la Barcelona, reuniunea părților contractante la Convenția de la Barcelona și la protocoalele la aceasta poate adopta modificări ale protocoalelor la convenție.

               (3)În cadrul celei de a 22-a reuniuni a lor, care va avea loc în perioada 7-10 decembrie 2021, părțile contractante la Convenția de la Barcelona și la protocoalele la aceasta urmează să adopte o decizie de modificare a anexelor la Protocolul privind protecția Mării Mediterane împotriva poluării rezultate din explorarea și exploatarea platformei continentale, a fundului mării și a subsolului marin („Protocolul privind activitățile în larg”).

               (4)Este necesar să se stabilească poziția care urmează să fie luată în numele Uniunii în cadrul reuniunii părților contractante la Convenția de la Barcelona și la protocoalele la aceasta, deoarece decizia va adopta modificări ale anexelor la Protocolul privind activitățile în larg care vor fi obligatorii pentru Uniune.

               (5)Întrucât modificările avute în vedere ale anexelor vor actualiza cerințele privind protecția Mării Mediterane, vor avea efecte asupra angajamentelor și ambițiilor internaționale ale Uniunii și vor îmbunătăți protecția mediului, se propune ca Uniunea să sprijine adoptarea deciziei,

               ADOPTĂ PREZENTA DECIZIE:

               Articolul 1

               Poziția care urmează să fie luată în numele Uniunii în cadrul celei de a 22-a reuniuni a părților contractante la Convenția de la Barcelona și la protocoalele la aceasta este de a sprijini adoptarea Deciziei de modificare a anexelor la Protocolul privind protecția Mării Mediterane împotriva poluării rezultate în urma explorării și exploatării platformei continentale, a fundului mării și a subsolului marin („Protocolul privind activitățile în larg”).

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        JO L 4, 9.1.2013, p. 13.

                     (2)

                        JO L 4, 9.1.2013, p. 13.